J e g y z ő k ö n y v

Készült a Bácsalmás Város Önkormányzata Képviselő-testületének 2010. május 31-én, 17 órai kezdettel, a Polgármesteri Hivatal földszinti tanácskozótermében megtartott közmeghallgatásán.  

Jelen vannak:

Zalántai Endre polgármester, Mancz Ferenc alpolgármester, Bánfi Attila, Benák Róbert, Farkas Zoltán (később érkezett) , Kiss Zoltán, Kovács B. Károlyné (később érkezett), Rostás Tibor (később érkezett), Sultis László, dr. Száhl Imre, Szente Tibor  és Tóth Árpád képviselők (12);

Dr. Keresztury Monika jegyző, Kozák Gáborné aljegyző, Farkas Zoltánné szociális, egészségügyi és családvédelmi osztályvezető, Váczi Julianna gazdasági osztályvezető, dr. Páncsics Piroska testületi ügyintéző, Lovrity Ernőné közoktatási szakreferens, Juhász Jenő, a Petőfi Népe tudósítója, Arnold János, a RÉKA-KER Kft. képviselője (szennyvízcsatornázási beruházásban érintett), a Székelyhidi András ügyvezető, BAJAVÍZ Kft.,  a DÉGÁZ képviselői, Ottmár László, a DÉMÁSZ részéről, Zöld Levente, a Hulladékgazdálkodási Kft. képviselője és 29 helyi lakos; 
Jelezte távolmaradását: Agócs László és Gertner Ferenc képviselő (2); 
Jegyzőkönyvvezető: Susárszki Ferencné testületi ügyintéző

Zalántai Endre polgármester tisztelettel köszönti a közmeghallgatáson megjelenteket és a televíziónézőket, az  ülést megnyitja. Megállapítja a határozatképességet, mert 9 képviselő jelen van (64,3 %).  Jegyzőkönyv-hitelesítőknek Bánfi Attila és Sultis László képviselőket javasolja, valamint az írásban megküldött napirendi pontokat javasolja megtárgyalni. 

A Képviselő-testület egyhangúlag (12 igen szavazattal) az alábbi határozatot hozza: 
235/2010. (V. 31.) Bácsalmás v. öh. 

Jegyzőkönyv-hitelesítők, és 

napirend megállapítása 





Határozat 

I. Bácsalmás Városi Önkormányzat Képviselő-testülete Bánfi Attila és Sultis László képviselőket jelöli ki jegyzőkönyv-hitelesítőknek. 
II. Bácsalmás Városi Önkormányzat Képviselő-testülete az alábbi napirendi pontokat tárgyalja meg:

1. Tájékoztató az elmúlt egy év legfontosabb döntéseiről, az elnyert pályázatokról, az önkormányzat jelentősebb célkitűzéseiről

Előadó: Zalántai Endre polgármester

2. Tájékoztató a tervezett szennyvízcsatornázásról 

Előadó: Zalántai Endre polgármester

3. Lakossági közérdekű kérdések és javaslatok meghallgatása, megvitatása

Farkas Zoltán képviselő 17 óra 10 perckor csatlakozik az üléshez.  
1. napirendi pont 

Tájékoztató az elmúlt egy év legfontosabb döntéseiről, az elnyert pályázatokról, az önkormányzat jelentősebb célkitűzéseiről – szóbeli 
Zalántai Endre polgármester tájékoztatásul elmondja, hogy a város pénzügyi helyzete stabil, hitelfelvételre nem került sor. A kötvénykibocsátásból rendelkezésre álló összeg sok elnyert pályázat önerejéhez nyújtott anyagi segítséget. Az idei költségvetést sikerült egyensúlyban elfogadni, céltudatos gazdálkodásra kell törekedni. A nagyobb értékű ingatlan értékesítéséből befolyó összeget vagyongyarapodásra kell fordítani a testület döntése szerint. Ismerteti a folyamatban lévő önkormányzati beruházásokat: 

- iskola-felújítások, 

- eszközbeszerzés, 

- óvodafelújítás, 

Kovács B. Károlyné 17 óra 15 perckor csatlakozik az üléshez. 

- tanyaház kialakítása, 

- buszváró épület felújítása, 

- Fiedler házban közösségi tér kialakítása, 

- Dobokai út és belterületi utak (Köztársaság, Rákóczi) felújítása, 

- nappali kórház kialakítása a rendelőintézetben, 

- Göcsi park kialakítása
- két orvosi rendelő kialakítása a Gróf Széchenyi 75. sz. alatt, 

- Városfejlesztési program keretében megtörténik a 




- jelenlegi piac rekonstrukciója, 



- Művelődési Központ és zöldterület felújítása,  valamint  térfigyelő-


   rendszer kiépítése, 

- szennyvíz-csatornázási tervekre elnyert pályázat van, most folyik a közbeszerzési eljárás. A pályázati önerő csökkentése érdekében, ahol lehetőség volt,  EU-s pályázati önerő alapra is pályáztak. 
Elmondja, hogy a hivatali munka kevesebb létszámmal működik, ugyanakkor megnövekedett a munka, amelyet különböző jogszabályváltozás is előidézett. Jelentősen megnőtt az ügyiratszám, példaként említi, hogy  a gyámhivatalnál kb. 20 %-kal több ügyet intéznek. Hatalmas teher nehezedik a hivatali dolgozókra, amely miatt nagyon leterheltek. atalmas teher nehezedik a hivatali dolgozókra, amely maitt 

Ennek ellenére a hivatali munka minősége nem romlott, a folyamatos ellenőrzések  pozitív véleménnyel zárultak. 
Dr. Keresztury Monika jegyző tisztelettel köszönti a megjelenteket, és a televíziónézőket, majd elmondja, hogy minden ellenőrzés plusz feladatot jelent a hivatalnak. Az elmúlt évben 11 ellenőrzés volt, amely a hivatal szinte valamennyi területét (építéshatóság, adó, okmányiroda, gyámhivatal, gazdasági osztály, szociális osztály, alapszolgáltatási központ, gyermekjóléti szolgálat, szabálysértés) érintette, és valamennyiről pozitív visszajelzés érkezett. Örül annak, hogy ilyen jó eredményekről számolhat be. 
Zalántai Endre polgármester köszöni a tájékoztatót. 

2. napirendi pont 

Tájékoztató a tervezett szennyvízcsatornázásról – szóbeli 
Zalántai Endre polgármester elmondja, hogy ez a program érinti a lakosságot, ezért felkéri Arnold Jánost, a RÉKA-KER Kft. ügyvezetőjét a tájékoztatója megtartására. 
Arnold János, a RÉKA-KER Kft. ügyvezetője tájékoztatásul elmondja, hogy az első fordulós eljárás költségeinek önerejéhez EU-s önerőalap pályázatot nyertek, így 7,5 % önerőt kell biztosítania az önkormányzatnak. A beruházás teljes költségvetése 2,4 milliárd Ft. A részletes megvalósíthatósági tanulmány benyújtására a jövő héten kerül sor. Ismerteti, hogy a projekt megvalósításához 75 %-os lakossági szervezettségre lesz szükség. Ennek megléte során víziközmű-társulást kell létrehoznia az érintett lakosságnak. A lakossági csatlakozás szervezése érdekében ezzel megbízott emberek keresik fel a város lakosságát, amelyre egy hónap áll rendelkezésre. Lényegesnek tartja elmondani, ha a város most elszalasztja ezt a lehetőséget, akkor 20 éven belül nem lesz hasonló lehetősége a szennyvízcsatorna kiépítésére. A felmerülő kérdésekre szívesen válaszol. 
3. napirendi pont

Lakossági közérdekű kérdések és javaslatok meghallgatása, megvitatása
Tóth Árpád képviselő köszönti a közmeghallgatás résztvevőit, és pontosítani szeretné a polgármester azon kijelentését, hogy a város hitel nélkül gazdálkodik. Tájékoztatásul elmondja, hogy 600 millió Ft kötvénykibocsátás történt, amelyből 340 millió Ft már lekötött. A költségvetés a kötvénypénzből történt pótlással került egyensúlyba. Azt sem szabad elfelejteni, hogy 2012-től meg kell kezdeni a kötvénypénz visszafizetését, amelyet nem tudja, hogy fog megoldani az önkormányzat. 
Járóka Béla helyi lakos, a szennyvízcsatornázási program egyik szervezője elmondja, jó tapasztalatai vannak a lakosság  felkeresése során. Szeretne választ kapni arra vonatkozóan, hogy a 30.000,- Ft-ot egyösszegben kell-e megfizetni, vagy részletekben is történhet-e. 
- Tájékoztatást kér a cafetériáról, amelyet tudomása szerint nem kötelező megadni a munkáltatónak. Nem ért egyet a bérmegtakarítás kifizetésével. 
- Az iskolai oktatás kívánnivalót hagy maga után szerinte, mert a diákok nem köszönnek az utcán, és nem tudnak közlekedni sem. 
- A hivatali dolgozók azért vannak leterhelve szerinte, mert kevesen vannak, emiatt az ügyfeleknek is tovább kell várakozniuk. 
- Kifogásolja, hogy a Hősök tere 6. szám alatti rendelő mosdóját zárva tartják, amelyet meg kellene szüntetni.  

- Nem ért egyet azzal, hogy a rendelőintézetben az emeleten helyezték el a szemészetet, a röntgent pedig az alagsorban. 

- Nincs megelégedve a közmunkások munkavégzésével. 

- Az átereszek és az árkok tisztítása a lakosság feladata lenne, és ha rendesen elvégeznék, akkor annak kb. 30 évig rendben kellene lennie. 

- A Horgásztó felé vezető út nagyon rossz állapotban van, csak ígéreteket kapott a felújítására, de eddig nem történt semmi. Úgy gondolja, aki nem tudja ellátni a feladatát, az mondjon le. 

- Érdeklődik, milyen társadalmi munkára gondoltak a Göcsinél. 

- Véleménye szerint a civil szervezeteket egyformán kellene kezelni, és hasonló nagyságrendű támogatásban kellene őket részesíteni, mert jelenleg nem így van. Kiemeli, hogy a focisták a többiekhez képest, mindig jóval magasabb összegű támogatásban részesülnek. Nevetségesnek tartja, hogy a horgász egyesület csak 150.000,- Ft önkormányzati támogatásban részesült. 
- Nagyobb odafigyelést kér a parlagfüves területek rendben tartására. 

- Az ingatlanok előtti közterület rendben tartásánál is gondok vannak szerinte, mert van aki előtt az önkormányzat végezteti el, míg a legtöbb helyen a lakóknak kell a füvet nyírni. Úgy gondolja, valamennyi helyi lakos egyenrangú, ezért aki maga végzi el a fűnyírást, annak meg kellene téríteni az üzemanyagköltséget. Szerencsésnek tartaná utcafelelős kijelölését. 
Fenyvesi Mihály helyi lakos a polgármesteri beszámolóban  azt hallotta, hogy minden rendben van, de nem ezt tapasztalja, mert szerinte Bácsszőlős sokkal rendezettebb település. Úgy gondolja, hogy a nem kötelezően ellátandó feladatok miatt sem jut elég pénz a város fejlesztésére, szépítésére. Sajnálatosnak tartja, hogy kevés gyermek születik, és a fiatalok is elmennek a településről. Véleménye szerint szomorú, hogy a városi kitüntetésben részesült személyek nem vesznek részt a városi rendezvényeken.  Javasolja Udvardy Sándor és Bácsalmási István posztumusz,  valamint Sárkány Ernő volt gimnáziumi tanárt városi kitüntetésben részesíteni, mert az elmúlt rendszerben az 56-os eseményekért elszenvedett börtönbüntetésért  semmilyen jóvátételt, elismerést nem kaptak. Úgy gondolja, megérdemelnék, hogy a város méltó elismerésben részesítse. Hiányolja a díszpolgár kitüntetésben részesültek jelenlétét a mai közmeghallgatásról. Szomorúnak tartja, hogy  október 23-a után valaki felgyújtotta az emléktáblánál elhelyezett koszorúkat, ezért sokkal tisztességesebb lenne szerinte, ha az eseményben érintett sírján helyeznék el a megemlékezés virágait. Az ünnepi beszédbe nem kellene kampányszöveget beleszőni. Gondok vannak  szerinte a járdákkal, mert a Fiedler ház, Posta és a Rákóczi utcai iskola előtt is megáll a víz eső idején. A városközpontban is oda kellene figyelni a járdák állapotára, és ha vezetéképítés miatt feltörik, akkor megfelelően történjen a helyreállítás. A munkahelyteremtéssel is gond van,  amely több családban problémát okoz. Több megbecsülést javasol a bácsalmási lakosságnak. 
Zalántai Endre polgármester Tóth Árpád képviselő kötvénnyel kapcsolatos felvetésére válaszában elmondja, az előbbi tájékoztatója kapcsán többször is említette a kötvénykibocsátást, és a kötvényről szóló beszámolóban szerepel a jelenlegi helyzet. Emlékeztetőül elmondja, hogy a kötvénykibocsátás előtt mérlegre tette a testület, vagy él a lehetőséggel és akkor lesz beruházás, vagy nem történik semmi. A testület döntése szerint a kötvénypénzt kizárólag olyan beruházásra fordítják, amely megtérül. Jelenleg anyagi segítséget nyújt a szennyvízberuházás és az emeltszintű szakrendelő megvalósításához. Járóka Béla helyi lakosnak a 30.000,- Ft hozzájárulás megfizetésének módjának megválaszolására felkéri Arnold Jánost, a RÉKA-KER Kft. ügyvezetőjét. 
Arnold János, a RÉKA-KER Kft. ügyvezetője válaszában elmondja, hogy a 3 x 30.000,- Ft-os  lehetőség választásakor  a 30.000,- Ft-ot egyszerre kell megfizetni, de az időpontot akkor tudja megmondani, amikor ismert lesz a lakossági szervezettség mértéke. Ennek megléte esetén célszerű lesz víziközmű társulást létrehozni, amelyre kb. július közepe, esetleg augusztus hónapban kerülhet sor. A csatornázható utcák végleges meghatározása augusztusra várható. Lehetségesnek tartja, hogy lesz olyan utca, amelyet gazdasági szempontból nem lehet csatornázni, de megoldást fognak találni az ilyen utcák szennyvízének kezelésére. 
Dr. Keresztury Monika jegyző a bérmegtakarítással kapcsolatos felvetésre az alábbiakban  válaszol: egyetért a létszámbővítéssel, de az idei évben erre nincs lehetőség. Valóban volt bérmegtakarítás, mert egy osztályvezetői álláshely nem volt betöltve kétszeri sikertelen pályáztatás miatt, valamint egy dolgozó hosszú ideig betegség miatt távol volt. Tájékoztatásul elmondja, hogy a köztisztviselőknél nincs túlórapénz, miközben a megnövekedett feladat ellátását csak jelentős túlórával lehet ellátni, ezért került sor a bérmegtakarítás felosztására. A beruházások szintén plusz terhet rónak az osztályok dolgozóira. A titkárságra is jelentős munka hárul, mert például ma a második  képviselő-testületi ülést tartják, plusz még bizottsági ülések is voltak. A két éve tartott hivatali szervezetfejlesztéssel kapcsolatos felmérés létszámfejlesztésre tett javaslatot, amely nem történt meg, sőt azóta csak nőttek a feladatok. A hivatalban szinte fuldoklásig sok munka van, ezért nem tudja, hogyan tudnak a jövőben eleget tenni az elvárásnak. 
Fenyvesi Mihály helyi lakos felvetésére reagálva elmondja, nem mindegy, hogy egy település milyen feladatot vállal magára, amely plusz kiadást jelent, de úgy gondolja, nem tenne jót a településnek, ha a nem kötelezően ellátandó feladatokról lemondana (gimnáziumi és szakiskolai oktatás, stb.). Véleménye szerint a lehetőségek  figyelembevételével  mindent elkövetnek a város fejlődése érdekében. 

Zalántai Endre polgármester Járóka Béla helyi lakos felvetésére az alábbiakat mondja el:  orvosi rendelő mosdójával kapcsolatban beszélt a háziorvossal, és megtudta, hogy kopogásra azonnal kiadja az asszisztensnő a kulcsot. Azért nem tartják nyitva, mert ott több nagy értékű berendezés is el van helyezve,  például a kazán. Az orvosi rendelőben szóvá tett várakozás  országos tendencia, mert kevés az orvos, ezért is kellett egy praxist megszüntetni. 
A rendelőintézetben működő szakrendelők elhelyezésével kapcsolatos szakmai dolgokba nem kíván beleszólni, mert a BESZ Kft. működtető. 
Az átereszek tisztántartásával kapcsolatban elmondja, személyesen tapasztalta, hogy  a Rákóczi u. és Táncsics u. sarkán lévő árokból az oda elhelyezett szemét miatt nem tudott elfolyni a víz. Szinte az egész város területén különböző hulladékokat helyeznek el az árkokban, eltávolítása folyamatban van. 
Útfelújításra csak pályázat igénybevételével van lehetőség a magas bekerülési költség miatt. A Horgásztó felé vezető utat a mezőgazdasági gépek tették tönkre, ennek felújítására is pénzre lenne szükség.
A Göcsinél a szemétösszegyűjtéshez és a beépítendő értékek  megőrzéséhez kéri a lakosság segítségét. 

A civil szervezetek közötti támogatáselosztás körül mindig vita van, de volt olyan év, amikor egyetlen fillért sem kapott a PVSE. 

Dr. Száhl Imre képviselő 18 óra 35 perckor távozik az ülésről. 

A külterületi parlagfű-irtás ügyében a földhivatalnak van joga eljárni, az önkormányzathoz csak a belterület tartozik. 

A Közszolgáltatási Közhasznú  Nonprofit Kft. megbízott ügyvezetője holnap kapja meg feladatul, hol van szükség fűnyírásra, mert a lakatlan ingatlanok előtt, és aki egészségügyi, vagy egyéb ok miatt nem képes rendben tartani az ingatlana előtti közterületet, annak önköltségi áron elvégzi a közszolgáltatási nkft. 
Fenyvesi Mihály felvetésére reagálva elmondja, hogy valóban nem rózsás a helyzet, de amit a tájékoztatójában elmondott, az tényszerű. Bácsszőlős valóban megszépült, és szeretné, ha Bácsalmáson is hasonló pozitív változás következne be. Annyit megjegyez, hogy Bácsszőlősön összefog a lakosság, és ott  nincs rongálás, de nálunk a városinformációs táblákat, az elültetett fákat kitörik, megrongálják. Kéri, ha valaki hasonlókat tapasztal, jelezze a rendőrségnek. 
A munkahelyteremtéssel kapcsolatban elmondja, 2003 óta valamennyi közmunkaprogramon indultak, és nyertek, amelynek segítségével több munkanélkülit sikerült foglalkoztatni. A Foglalkoztatási Partnerség keretében is pályázatot nyert a település, amellyel bővült a foglalkoztatás. A Rendelkezésre Állási Támogatásban részesülők foglalkoztatására is van lehetőség a Munkaügyi Központon keresztül. 
A város díszpolgára kitüntetésben részesült személyek: dr. Rékási József, Kähny Péter és dr. Horváth Zoltán vidéken él, ezért nem tud részt venni a mai közmeghallgatáson,  Dulity Tibor pedig posztumusz kitüntetésben részesült. Azzal egyetért, ha valaki városi kitüntetésben részesül, annak illene részt venni a városi rendezvényeken. 
- Úgy gondolja, hogy az 1956-os emlékműnél általa elmondottak nem tartalmaztak  kampányra utaló szöveget, amely az egyéb városi ünnepségen sem szokott előfordulni. Ügyelni szokott arra, hogy az ünnepi beszédbe véletlenül se kerüljön be kampányra utaló szöveg. Úgy gondolja, hogy az 1956-os ünnepségen a városnak a pártokkal, kisebbségekkel együtt illik koszorúzni, de azzal egyetért, hogy aki sokat tett a városért, annak a sírján célszerű lenne koszorút elhelyezni. 
- Tájékoztatásul elmondja, hogy lakossági kezdeményezésre emléktábla kerül elhelyezésre a háborút követő években kényszermunkára elhurcoltak emlékére a római katolikus templom falán, amelynek szervezése folyamatban van. A szervezés és az adományok gyűjtését a Bácsalmás Városért Közalapítvány karolta fel. Az emléktábla az augusztus 20-i rendezvény kapcsán kerül felavatásra. A emléktábla a templom falán történő elhelyezését az érsek úr engedélyezte. 
Fenyvesi Mihály elmondja, nem a polgármester beszéde kapcsán érzékelte a kampányszöveget, de az illető nincs jelen az ülésen. 

Osztrogonác Jenő helyi lakos úgy érzékeli, hogy az önkormányzat és a vállalkozók közötti kapcsolatban nincs minden rendben. Olyan vállalkozói fórumokat szerveznek, amelyekről  vagy későn értesülnek az érintettek, vagy a helyi kisvállalkozók esélytelenek. 
- Hiányolja az LHH-s programmal kapcsolatos támogatásról szóló tájékoztatást. 
- A vállalkozókat érintő pályázatokról kevés információt kapnak szerinte, és nem kérik ki azzal kapcsolatban a vállalkozók véleményét. 

- Tájékoztatást szeretne hallani olyan beruházásokról, amelyek bevételt fognak jelenteni az önkormányzatnak. 

Baranyi Csaba helyi vállalkozó szerint gond van a csapadékvíz elvezető átereszekkel,  amelyek Tóth Árpád polgármestersége idején voltak  kitisztítva utoljára. Személy szerint tisztán tartja az ingatlana előtti árkot, de nem minden lakos van így ezzel, és ez miatt nem tud a víz elfolyni. Nem hallotta a polgármesteri tájékoztatóban, hogy a polgármester megnevezett volna felelős személyt bizonyos feladat nem megfelelő ellátásáért. Véleménye szerint nem minden a pénzen múlik, mert sok mindent meg lehetne oldani összefogással. 
- A hallottaktól eltérően az a véleménye, hogy a külterületen 30 éve nem történt semmi pozitív változás, egyedül a tanyaház létesült, amelynek személy szerint nagyon örül. A külterületi feladatok nagy részét társadalmi összefogással meg lehetne oldani. 
- Visszataszítónak tartja az utak mellett elhelyezett szemetet. Tudomása szerint más településen felderítik az elhelyezett szemétből az elkövető kilétét, és megteszik a szükséges intézkedést. Javasolná a város területén konténer elhelyezését a háztartási szemét összegyűjtésére,  mert szerinte ezzel elejét lehetne venni az illegális szemételhelyezésnek. Tisztában van azzal, hogy a konténer elhelyezése és ürítése pénzbe kerülne, de az út szélén hagyott szemét összegyűjtése is sokba kerül. 

- Úgy hallotta, hogy a Lovasszakosztály számlájára elég sok pénz lett átutalva az önkormányzattól, érdeklődik, valóban így van-e. 

Fenyvesi Mihály köszöni a válaszadást, és hozzáteszi, hogy nem az említett nevekre gondolt akkor, amikor hiányolta a kitüntetésben részesülteket a városi rendezvényekről. 

Dr. Keresztury Monika jegyző tájékoztatásul elmondja, hogy a helyi kitüntetést rendelet szabályozza, amelynek a mellékletén lehet személyeket javasolni kitüntetésre. Ha Fenyvesi Mihály megadja a pontos adatokat, akkor vállalja a nyomtatvány kitöltését. 

Fenyvesi Mihály köszöni a jegyző asszonynak a felajánlott segítséget. 

Árpás István, Bácsalmási Bácska Sport Egyesület mindenkori tiszteletbeli elnöke lehetőséget kér arra, hogy a biliárd szakosztály által a nemzetközi versenyre kért 50.000,- Ft  anyagi támogatás közvetlenül a biliárd szakosztályhoz kerüljön, mert az egyesülettől semmilyen támogatást nem kapott még az idén, ezért attól tart, hogy ez is a „nagykalapba” fog bekerülni. Nagy szükségük van erre a pénzre, mert a jelenlegi helyzetben nagyon kevés szponzori  támogatást lehet kapni. Köszöni az önkormányzati támogatást. Tájékoztatásul elmondja, hogy a biliárd sportág több évtizedes múltra tekint vissza. Sajnálja, hogy a tegnapi versenyre nem jutott el sem a polgármester, sem az alpolgármester, Köszönetet mond Sultis Lászlónak, hogy megrendezte a biliárddal kapcsolatos kiállítást. 
Zalántai Endre polgármester Osztrogonác Jenő felvetésére az alábbiakat válaszolja: 

· Konkrét esetet kér megjelölni azzal kapcsolatban, hogy az önkormányzat és a vállalkozók közötti kapcsolat nincs rendben. Tudomása szerint valamennyi pályázati lehetőség  nyilvánosságot kap, minden vállalkozó meghívást kap, de van, ahol csak három vállalkozó jelenik meg. Személy szerint is örülne, ha jobb lenne a viszony az önkormányzat és a vállalkozók között. 
· Az LHH-s kistérségi program valóban úgy indult, hogy gazdasági fejlesztésre 700 millió Ft-ra lehet pályázni. Sajnálatos módon lassan ellaposodott ez az ígéret, és a végén 40 %-os önerőre lett volna szükség, amelynek biztosítására a jelenlegi helyzetben nincs esély, közben a kistérség településeivel sem volt egyetértés e témában. Jelenleg a pályázati feltételek ismeretében talán két olyan vállalkozó van, aki a pályázati feltételeknek megfelelne, de végül mégsem tudják igénybe venni a 700 milliós támogatást, mert közben megváltoztak a feltételek. Hozzáteszi, hogy a piaccsarnok kialakítása is az LHH-s programban szerepel. 
· A kötvénypénzből az energiatakarékossággal kapcsolatos beruházásból származna megtakarítás. A kötvénypénz visszafizetésére készült számítási anyag, amely szerint rendelkezésre áll a törlesztéshez szükséges összeg. 

· A külterületi utak közül több felújítására elkészült a tervezés, amely megfelelő pályázati lehetőség esetén megvalósulhat. 

· A lovasszakosztály valóban kapott kamatmentes kölcsönt önkormányzati tulajdonú területen történő beruházás előfinanszírozására. A létesítendő építmény 5 év után az önkormányzat tulajdonába fog kerülni. 

Dr. Keresztury Monika jegyző kiegészítésül hozzáteszi, hogy  a kölcsön folyósítása  jogszabálynak megfelelően történt, amelyre a helyi rendelet lehetőséget biztosított a Testületnek. 

Zalántai Endre polgármester Árpás István felvetésére válaszolva elmondja, hogy az elmúlt  ülésen hozott a testület olyan rendeletet, amelynek értelmében az önkormányzat közvetlenül a szakosztálynak adhat támogatást, ennek megfelelően kapja meg a biliárd szakosztály az 50.000,- Ft önkormányzati támogatást. Sajnálatosnak tartja, hogy a nemzetközi verseny idején kistérségi ülésen volt, ezért nem tudta megnyitni a rendezvényt. 
Kiss Zoltán képviselő Járóka Béla felvetésére reagálva elmondja, hogy nincs anyagi fedezet arra, hogy a Polgármesteri Hivatalban bővítsék a létszámot. Hangsúlyozza, hogy sem a pedagógusok, sem a köztisztviselők nem kapnak semmilyen külön juttatást. Az intézményeknél egyedül a bérmegtakarítás felosztására van lehetőség. Véleménye szerint az nem a pedagógus rovására írható fel, hogy a gyermek nem köszön, és nem tud közlekedni. Ezért szerinte a szülő a felelős. A jelenlegi helyzetben egyre kevesebb lehetősége van a pedagógusnak, elsősorban a szülők magatartásán lenne szükség változásra. Egyetért azzal, hogy valóban hiányzik az összefogás, szerinte sokan nem ismerik a társadalmi munka fogalmát. Jó ötletnek tartja az utcafelelős kijelölését, de ez nem a képviselő-testület feladata, hanem az utca lakóinak kellene erre a célra jelölni egy személyt. Azzal is egyetért, hogy lehetne az utcák rendezettségének eldöntése céljából versenyt meghirdetni. 

Az önkormányzat feladata elsősorban az önkormányzati ingatlanok előtti közterület rendben tartása. 

A 700 millió Ft-os LHH-s pályázati pénz rendelkezésre áll, kifejezetten vállalkozók részére, csak nem tudnak élni a lehetőséggel. Ez ügyben az Innovatív Kft-nél lehet érdeklődni. Hozzáteszi, hogy a pályázat kiíróinak fogalmuk sincs, milyen nehézségekkel kell a Bácskában  megküzdeni az embereknek. 
Zöld Levente, a Hulladékgazdálkodási Kft. képviselője a konténer kihelyezésével kapcsolatban elmondja, hogy a hulladékudvar nem alkalmas olyan szemét elhelyezésére, amelyet nem lehet szelektíven szétválogatni, ennek kezelésére  a zsákban történő elhelyezés ad lehetőséget. Nem tartaná szerencsésnek konténer elhelyezését a településen, mert nincs meg hozzá a megfelelő lakossági magatartás. Javasolja igénybe venni a hulladékudvart. Véleménye szerint a konténer kihelyezésével nem szűnne meg az illegális szemételhelyezés. 
Farkas Zoltán képviselő szerint lehetőséget kellene biztosítani olyan hulladék elhelyezésére, amelyet nem lehet szelektíven szétválogatni. Akár a hulladékudvar területén is ki lehetne helyezni, és az oda elszállítandó szemétért bizonyos összeget fizetni kellene. 
Zöld Levente, a Hulladékgazdálkodási Kft. képviselő válaszában elmondja, hogy a hulladékudvar feladata az, hogy a lakossági szemételhelyezés díjmentesen történjen. Jelenleg a vegyes hulladék átvételére a vaskúti telepen van lehetőség. 
Farkas Zoltán képviselő azt is el tudná képzelni, hogy a Hulladékgazdálkodási Kft. a helyi közszolgáltatóval megállapodást kötne, és az illető befizetési csekken egyenlítené ki a szolgáltatás díját. Kéri, hogy keressenek megoldást a lakossági igény kielégítésére. 
Zöld Levente, a Hulladékgazdálkodási Kft. képviselője ígéri, hogy a kérést tolmácsolni fogja az ügyvezetőnek. 

Majoros József helyi lakos elmondja, hogy a Proletár u. 15. szám alatti lakóháza előtt  nagyobb esőzéskor gond van a csapadékvízzel, mert csak a háza előtt van árok, amely ilyenkor megtelik vízzel. Korábban az útfelújítás kapcsán ástak ki árkot, de mivel a személygépkocsik nem fértek el a keskeny út miatt, ezért betemetésre került azzal az ígérettel, hogy zárt rendszerű csapadékvíz-elvezető fog megvalósulni. Ez sajnos a mai napig nem valósult meg. 
Zalántai Endre polgármester megkérdezi a jelenlévőket, hogy a közszolgáltató cégek felé van-e kérdése a jelenlévőknek. 

Járóka Béla örül annak, hogy itt vannak a közszolgáltató cégek képviselői. Célszerűnek tartaná, ha valamennyi szolgáltató kihelyezett ügyfélfogadást tartana a Városházán, mert tapasztalata szerint nehéz elérni az ügyfélszolgálatokat. Gondja van a kukák ürítésével, mert legtöbbször elszórják a szemetet, és otthagyják. Az áramszolgáltató bácsalmási épületét értékesíteni kellene véleménye szerint, és a befolyt összegből enyhíteni lehetne a lakossági díjat, mert a lakosság tűrőképessége véges. 
Ottmár László, a DÉMÁSZ Zrt. ügyvezetője válaszában elmondja, hogy hetente kétszer tartanak kihelyezett ügyfélfogadást a Városházán, az áramdíjat pedig nem a szolgáltató állapítja meg. 

Zalántai Endre polgármester megköszöni a szolgáltató cégek képviselőinek megjelenését. 

Tóth Árpád képviselő javasolja, hogy az elhunyt Patocskai János képviselőre emlékezzenek meg. 

Osztrogonác Jenő kéri, hogy a lényeges kérdéseket nyilvános ülésen tárgyalja a testület, és ne informális ülésen történjen a döntés, mert a lakosságot érdekli az önkormányzatnál folyó munka. 
Mancz Ferenc alpolgármester elmondja, hogy szinte minden héten van testületi ülés, amely előtt egyeztető fórumot tartanak. Ma is ez a második képviselő-testületi ülés, előtte bizottsági ülések voltak. 

Dr. Keresztury Monika jegyző Osztrogonác Jenő felvetésével kapcsolatban elmondja, hogy nem informális, hanem soros és rendkívüli nyílt ülések vannak, amelyeknek anyaga a honlapon megtalálhatók, és az önkormányzati újságból is értesül a lakosság a testületi munkáról, amely minden háztartásba eljut. Egyes témákat a személyiségi jogok védelme érdekében kell zárt ülésen tárgyalnia a testületnek, amellyel  egy volt képviselőnek tisztában kellene lennie.  

Osztrogonác Jenő volt képviselőként tudja, mi tartozik zárt ülésen tárgyalandó témákhoz, és kéri, hogy az előző testületi ülésen hozott döntésekről is kapjon a lakosság tájékoztatást. 
Mancz Ferenc alpolgármester megerősíti, hogy a zárt ülésre valóban csak olyan témák kerülnek, amely vagy a  személyiségi jogok, vagy a vagyonnal való gazdálkodás  védelme érdekében nem tárgyalhatók nyilvános ülésen.  

A kötvénypénzzel kapcsolatban elmondja, hogy valóban hitelt jelent, de mivel az önkormányzati támogatás egyre kevesebb, ezért sok önkormányzat jutott olyan szintre, hogy mindent felhasznál működtetésre, amely miatt nem jut pénz fejlesztésre. Ennek enyhítésére lehetőségként merült fel a kötvénykibocsátásta. Szem előtt tartva a visszafizetési kötelezettséget elmondja, hogy a rendelkezésre álló összeg lekötésével plusz pénzhez jutott az önkormányzat. 

Kiss Zoltán képviselő szerint a polgármester nem véletlenül mondta, hogy nincs hitel, mert  működési hitelt valóban nem vett fel az önkormányzat, a kötvény pedig fejlesztési célokat szolgál. A felvett 600 millió Ft kötvényből 150 millió Ft-ot elköltöttek, és a jó befektetésnek köszönhetően még 580 millió Ft áll rendelkezésre. A Képviselő-testület felelősen gondolkodik a kötvény visszafizetéséről,  amelyre már számításokat is végeztek, és rendelkezésre fog állni a törlesztéshez szükséges pénz, miközben még olyan beruházást is meg fognak valósítani, amely csökkenteni fogja az önkormányzat működési kiadását, példaként a napelemes beruházást említi meg. További megtakarításra számítanak a fűtéskorszerűsítés és a nyílászárócsere megvalósítását követően. 
Zalántai Endre polgármester köszöni a megjelentést, mivel egyéb hozzászólás nincs, a közmeghallgatást 20 óra 10 perckor berekeszti. 

K. m. f.

